ΓΡΑΠΤΗ ΕΡΩΤΗΣΗ E-1626/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαïκής Κοινότητας (χρηματοδότηση από τον προϋπολογισμό)

Λαμβάνοντας υπόψη την "τροποποιημένη πρόταση απόφασης του Ευρωπαϊκού Κοινοβουλίου και του Συμβουλίου για το πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002)" και την "τροποποιημένη πρόταση απόφασης του Συμβουλίου για το πέμπτο πρόγραμμα-πλαίσιο δραστηριοτήτων έρευνας και εκπαίδευσης για την Ευρωπαϊκή Κοινότητα Ατομικής Ενέργειας (Ευρατόμ) (1998-2002)" (COM(97)439 τελικό - 97/0119 COD - 97/0120 CNS)(1),

θα μπορούσε η Επιτροπή να επανασυντάξει και να ενισχύσει τη δράση καινοτομίας και συμμετοχής των ΜΜΕ όσον αφορά την τελειοποίηση των παρεμβάσεων που προβλέπονταν ήδη στο 4ο πρόγραμμα-πλαίσιο, προσδίδοντάς τους όμως ιδιαίτερα στοιχεία καινοτομίας με στόχο την προβολή του επιχειρησιακού πνεύματος ανάμεσα στους ερευνητές και τους επιστήμονες, και δημιουργώντας ειδικό μηχανισμό για την υποστήριξη της σύστασης τεχνολογικών κοινοπραξιών που θα χρησιμοποιήσουν τα αποτελέσματα της κοινοτικής έρευνας στη βιομηχανία και το εμπόριο;

(1) ΕΕ C 291, 25.9.1997, σελ. 15-16.

Κοινή απάντηση

του κ. Cresson εξ ονόματος της Επιτροπής

στις γραπτές ερωτήσεις E-1623/98, E-1624/98, E-1625/98 και E-1626/98

(8 Ιουλίου 1998)

Οι προτάσεις της Επιτροπής για το 5ο πρόγραμμα-πλαίσιο έρευνας (ΠΠΕΑ)(1) και για τα ειδικά προγράμματα(2) προάγουν την ολοκληρωμένη, πολυεπιστημονική και πολυκλαδική προσέγγιση, η οποία χαρακτηρίζεται από την συγκέντρωση των προσπαθειών σε περιορισμένο αριθμό θεμάτων και δράσεων, με προσανατολισμό των δραστηριοτήτων προς τους κύριους στόχους της Κοινότητας - όπως είναι η απασχόληση, η ποιότητα ζωής και η ενίσχυση της ανταγωνιστικότητας των επιχειρήσεων, συμπεριλαμβανομένων των μικρού και μεσαίου μεγέθους επιχειρήσεων (ΜΜΕ).

Οι τέσσερις δράσεις, τα ειδικά προγράμματα καθώς και οι στρατηγικές δράσεις του 5ου ΠΠΕΑ, έχουν ως άξονα συγκεκριμένους στόχους. Ειδικότερα, η τρίτη δράση είναι αποκλειστικά αφιερωμένη στην καινοτομία, την εκμετάλλευση των αποτελεσμάτων και τις ΜΜΕ. Εξάλλου, θα ενθαρρυνθεί η συμμετοχή των ΜΜΕ στην εφαρμογή όλων των ειδικών προγραμμάτων.

Οι στρατηγικές δράσεις είναι σχεδιασμένες κατά τρόπον ώστε να αντιμετωπίζεται καλύτερα, πολυεπιστημονικά, ολοκληρωμένα και με προσανατολισμό προς τα αποτελέσματα, σειρά σημαντικών ζητημάτων και προβλημάτων που αντιμετωπίζει σήμερα η Κοινότητα. Ως εκ του χαρακτήρα τους, επομένως, ευνοούν την δυναμική σχέση έρευνας-καινοτομίας, καθώς και μέσω δράσεων επίδειξης και της σημαντικής συμμετοχής των ΜΜΕ.

Η επιστημονική και τεχνολογική αριστεία αποτελεί μία από τις βασικές αρχές που θεμελιώνουν την πολιτική έρευνας της Κοινότητας; η συμμετοχή στις προσκλήσεις υποβολής προσφορών του 5ου ΠΠΕΑ θα είναι ανοιχτή για όλα τα φυσικά πρόσωπα και τους φορείς όπως οι επιχειρήσεις, οι ΜΜΕ, τα ερευνητικά ιδρύματα και τα πανεπιστήμια.

Η αξιολόγηση των προγραμμάτων, η οποία προβλέπεται στο άρθρο 5 του 5ου ΠΠΕΑ, θα πραγματοποιηθεί με βάση τους γενικούς επιδιωκόμενους στόχους, καθώς και τους καταλληλότερους - σε σχέση με κάθε ειδικό πρόγραμμα - δείκτες αποδοτικότητας και επιπτώσεων.

Η Επιτροπή διαβεβαιώνει το Αξιότιμο Μέλος του Κοινοβουλίου για την ορθή διαχείριση και εφαρμογή του 5ου ΠΠΕΑ, οι οποίες θα είναι αποτελεσματικές και διαφανείς, με σεβασμό στα κριτήρια και τους θεσπισθέντες κανόνες.

(1) COM(97 142 τελικό, όπως τροποποιήθηκε από το έγγρ. COM(97)439 τελικό, όπως τροποποιήθηκε από το έγγρ. COM(1998) 8 τελικό.

(2) COM(98)305 και 306.